Ottana

De cittade sa tua antiga gloria
no hat su tempus mancu isbiadidu,
si puru cambiada ti hapat bidu
de comente descritta ti hat s'istoria,
cun calchi documentu e a memoria
naran sa decadentzia chi has pattidu
ma faeddan sos ruderes tottue
'e cando Curia Doria fìs tue.

De manna dignidade fis Ottana
rispettada in tottu sa Sardigna,
de nobilesa sa prus alta insigna
istoricos illustres dadu t'hana,
sutta s'isfera Papale romana
dimora episcopale e, tantu digna,
sede diocesana istada sese
fin'a su milliechimbighentostrese.
               (BOLLA PAPALE GIULIO II - 8/12/1503)

Santu Predu e santa Margaida,
santu Nigola e santa Nastasìa
cun sant'Antoni e cun santa Maria
restana distimonzos de una vida
de s'epoca, in oro fiorida,
passada de illustre Signorìa,
e paris a sa fama alta chi tenes
sa signorìa in s'anima mantenes.

Merittat una nota 'e mustra a parte
sa Cattedrale de santu Nigola:
in zona, pro bellesa, unica e sola,
in sos seculos che prenda de s'arte,
narat s'istile, e si creet chi no farte(t),
de Pisanu Romanicu s'iscola,(1160)
in muros fatta 'e trachite piccada
sinzat, sa pranta, una rughe corcada.

Duas capellas laterales b'hada
in arcadas de rara architettura,
mesutundas, finin in cobertura
cun d-una preda a crae collocada;
su tempus mancu atzigu l'hat sinzada
ca no zughet manc'umbra 'e carpidura
solu sos proidorzos sun serrados
chi fin in predas de muru iscavados.

Sos Pisanos nd'han tentu su merittu
fagher a centru s'altare mazore
in trachite niedda de colore
cun bonu gustu e de arte s'impittu,
fin'a cando unu lampu in cussu situ
bi est faladu faghinde s'orrore;
como l'han in granitu costruidu
che punzu in s'ogru chi no cheret bidu.

Sos muros, solu in preda e putzolana,
ispozos, chena intunigu perunu,
petzi 'e unu quadru riccos sunu
politicu 'e s'iscola de Toscana,
versu sos "chimbighentos" pintu l'hana
onore chi hat atere nessunu
comente has tue, e chena balaustra
lu tenes a orgogliu e bella mustra.

Sa trona, sempre in trachite piccada,
matessi istile in su cuncepimentu,
cun d-unu baldacchinu a ornamentu
e una columba in isse appiccada;
né balaustra né columba b'hada
ca solu 'e issa est restadu s'ammentu,
hat leadu su 'olu e hat fuidu
chissàghi in ue hat a tenner su nidu?

Su monumentu chi tenes in sinu
che fiore in sa rocca costruidu:
che rocca hat in su tempus resistidu
finas cando fit contra su destinu;
pestese, temporales de onzi entinu
hat isfidadu e perdere nde hat bidu;
oe est sanu, imponente pius che mai
in sa bellesa pro restare gai.

De s'epoca brillante 'e tantos benes
mai s'est oscuradu su lugore:
si de ricchesas perdidu has valore
su morale prus riccu lu mantenes
e in su milli e treghentos nde tenes (1375)
de dare unu santu a s'altu onore,
tottu ti nde connoschen sa balìa
de Predu Messalenis sa nadìa.

Ancora veneradu oe in die
in zona amena 'e Funtana Marina
ca sa zente devota e pellegrina
su dignu altare fattu li hat inìe,
ma s'onore merittat solu a tie
de costumen antigu 'e cittadina,
mancari abassada in su lugore
restas de nobilesa in s'isplendore.

Sa cresia ch'has fattu pro un'eternu
a venerare su santu 'e sos santos,
in sa sola idea, tottugantos,
de unione ispiritu fraternu;
l'has cuncepida in istile modernu
chi pro s'architettura li dàn vantos,
opera tua in sa fatta dimora
ch'in issa vivat su passadu ancora.

In sas amenas campuras tottue
teulas e mattones si bi agatan
e su profìlu 'e cittade ritrattan
in sos campos trigales chi bi hat cue;
però, s'antiga gloria est ue?
Pagu in sas zimineras si bi adattan!
Fumantes de modernu fumu e fragu
mancu 'e bi fagher s'ae meriagu.

Restat sa dignidade intatta e forte
e sa volontade 'e torrare a s'altura:
in fizos tuos, s'arte, sa cultura,
chi cumpensan sa tua malasorte,
ch'in sos seculos decretadu hat sorte
sinzendedi sa cara in disaura,
e faghen chi su tristu in bene azustes
pro torrare a sas glorias illustres.

De sas illustres glorias mantenes
arte e tradizione populare
ca si tenes de mancu calchi altare
has ispirituales medas benes;
dae seculos pro costumen tenes
raru e distintu su carrasegare
cun "Boes e Merdules", ritu antigu
de su divertimentu sempre amigu.

Simbolica s'iscena e risulana
de su tempus coladu 'e serbidores
de miseros massajos e pastores
cun sa trista figura 'e filonzana,
de sas epocas chi dominadu hana
sos riccos possidentes e signores,
oe los mustras cun candida vena
pro fortuna in sas fintas de s'iscena.

Pro bider su carrasegare tou
benin dae Sardigna e continente
e l'agatan onz'annu divertente
sempre antigu e paret sempre nou,
s'originalidade a tottu prou
lu faghet raru in mascheras e zente
cun ballos in carrelas e piazzas
sonende s'affuente a binu e gazzas.

Sos ballos in costumenes antigos,
in briosos colores ricamados,
postos in bella mustra e indossados
lendesi a manu faghen tottu amigos,
e-i sos gutturinos, in ntrigos
de ballu tzoppu, benin appretzados
da sos turistas ch"enin tottugantos
pro bidere sos ballos e sos cantos.

In s'ospitalidade ses famosa
amiga de istraccos passizeris,
cando toccheddan sa janna l'aberis
e los acollis durche e premurosa,
s'occasione s'est trista o festosa
a cantu lis nezessitat aderis,
un'acasazu a nessunu lu negas:
posada e lettu e su coro l’intregas.

Deo puru torrende a su passadu
cun s'animu cummossu mi bi arreo
e mi domando: in cussa terra deo
b'hapo sa raighina chi mi hat dadu
semene a lughe e vida, sambenadu
e bestire 'e poeta? Nessi creo!
Est pro meritu tou e no de atere
sos bonos sentimentos e carattere.

Duncasa terra mia, ‘e fizos mios,
terra ‘e muzere mia e de s’erentzia,
terra in ue creschet s’amighentzia
e betzu e nou si unin che rios
infrischende beranos e istios
chi b’hapo de colare in residentzia;
cun penas, godimentos e decoro,
dendeli, mama cara, anima e coro.

Otzana, su doighi de cabidanni 1996